title: A Bizottság (EU) 2015/498 végrehajtási rendelete ( 2015. március 24. ) a 2009/138/EK európai parlamenti és tanácsi irányelvnek megfelelően a biztosítóspecifikus paraméterek alkalmazásához szükséges felügyeleti jóváhagyás tekintetében alkalmazandó eljárásra vonatkozó végrehajtás-technikai standardok megállapításáról  EGT-vonatkozású szöveg

text:
               25.3.2015

               HU

               Az Európai Unió Hivatalos Lapja

               L 79/8

         A BIZOTTSÁG (EU) 2015/498 VÉGREHAJTÁSI RENDELETE
   (2015. március 24.)
   a 2009/138/EK európai parlamenti és tanácsi irányelvnek megfelelően a biztosítóspecifikus paraméterek alkalmazásához szükséges felügyeleti jóváhagyás tekintetében alkalmazandó eljárásra vonatkozó végrehajtás-technikai standardok megállapításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biztosítási és viszontbiztosítási üzleti tevékenység megkezdéséről és gyakorlásáról szóló, 2009. november 25-i 2009/138/EK európai parlamenti és tanácsi irányelvre (1) (Szolvencia II) és különösen annak 111. cikke (2) bekezdésére,
   mivel:

               (1)

               A biztosító vagy viszontbiztosító által benyújtott, biztosítóspecifikus paraméterek alkalmazására irányuló kérelmeket prudens és realisztikus alapon kell kidolgozni, és a kérelmeknek a felügyeleti hatóság általi értékeléshez szükséges valamennyi lényeges információt tartalmazniuk kell. Értékelést kell tartalmazniuk arról, hogyan teljesülnek majd az adatok teljességére, pontosságára és megfelelőségére vonatkozó követelmények.

               (2)

               A felügyeleti hatóságok következetes határozathozatalát biztosítandó, pontosan meg kell határozni a biztosítók és viszontbiztosítók által a kérelemben szerepeltetendő információk körét.

               (3)

               A biztosítóspecifikus paraméterek alkalmazására irányuló kérelem stratégiai döntést jelent a kockázatkezelés és a tőketervezés szempontjából. Az igazgatási, irányító vagy felügyelő testületnek a 2009/138/EK irányelv 40. cikkében rögzített, a megfelelésre vonatkozó végső felelősségét figyelembe véve gondosan mérlegelni kell e testület részvételét a kérelmet érintő határozathozatali folyamatban.

               (4)

               Szabályokat kell meghatározni annak érdekében, hogy a felügyeleti hatóságok képesek legyenek megfelelő eljárásokat elfogadni. A kérelmek felügyeleti hatóságok általi értékelése és jóváhagyása tekintetében részletes szabályok rögzítésére van szükség. A jóváhagyási folyamat kezelése érdekében e szabályokat a kérelmek összetettségével arányosan kell módosítani. Amennyiben az a kérelem összetettségével arányban áll, a jóváhagyási folyamat hat hónapnál rövidebb lehet.

               (5)

               A biztosítóspecifikus paraméterek alkalmazására irányuló kérelem benyújtására vonatkozó döntésnek nem lehet egyedüli oka a tőkekövetelmény csökkentése. A biztosítóspecifikus paraméterek alkalmazása ugyanakkor nem akadályozhatja a biztosítókat, illetve viszontbiztosítókat abban, hogy visszatérjenek a standard paraméterek használatához, amennyiben a biztosítóspecifikus paraméterek már nem tükrözik kockázati profiljukat – ez esetben a biztosító, illetve viszontbiztosító tájékoztatja a felügyeleti hatóságot az okokról, hogy miért nem megfelelőek már az említett paraméterek.

               (6)

               A jóváhagyási eljárások folyamatos kommunikációt irányoznak elő a felügyeleti hatóságok és a biztosítók és viszontbiztosítók között. Ez magában foglalja a hivatalos kérelem benyújtása előtti és a kérelem jóváhagyását követő kommunikációt egyaránt – utóbbira a felügyeleti felülvizsgálati folyamat révén kerül sor. E folyamatos kommunikációra szükség van annak biztosításához, hogy a felügyeleti értékelés releváns és aktuális információkon alapuljon.

               (7)

               A felügyeleti hatóságok a jóváhagyási folyamat részeként többek között értékelik a biztosítóspecifikus paraméterek kiszámításához használt adatokat és ellenőrzik, hogy a felhasznált adatok megfelelnek-e az adatokra vonatkozó (EU) 2015/35 felhatalmazáson alapuló bizottsági rendelet (2) 219. cikkében rögzített kritériumoknak. Az említett rendelet 219. cikke szerinti, az adatok teljességére vonatkozó követelmény teljesítéséhez a biztosítónak vagy viszontbiztosítónak a jóváhagyott módszerrel a legfrissebb releváns adatokból előállított biztosítóspecifikus paraméterértékeket kell használnia.

               (8)

               A biztosítók és viszontbiztosítók a kockázati modulokon belül a standard paramétereknek csupán egy részét helyettesíthetik biztosítóspecifikus paraméterekkel. Ez azt jelenti, hogy a paraméterek számításához felhasznált bemeneti adatok egy része hasonló vagy megegyező lesz a biztosítástechnikai tartalékok számításához felhasznált bemeneti adatokkal.

               (9)

               A 2009/138/EK irányelv szerinti különböző jóváhagyás iránti kérelmek közötti kölcsönhatások miatt a biztosítóspecifikus paraméterek jóváhagyásának kérelmezése során a biztosító vagy viszontbiztosító tájékoztatja a felügyeleti hatóságot a 2009/138/EK irányelv 308a. cikkének (1) bekezdésében felsorolt elemek jóváhagyására irányuló egyéb, jelenleg folyamatban lévő vagy az elkövetkező hat hónapban benyújtani tervezett kérelmekről. Ez a követelmény szükséges annak biztosításához, hogy a felügyeleti értékelés átlátható és tárgyilagos információkon alapuljon.

               (10)

               Ez a rendelet az Európai Biztosítás- és Foglalkoztatóinyugdíj-hatóság által a Bizottságnak benyújtott végrehajtás-technikai standardtervezeteken alapul.

               (11)

               Az Európai Biztosítás- és Foglalkoztatóinyugdíj-hatóság nyilvános konzultációt folytatott az e rendelet alapját képező végrehajtás-technikai standardtervezetekről, elemezte az esetleges kapcsolódó költségeket és hasznot, továbbá kikérte az 1094/2010/EU európai parlamenti és tanácsi rendelet (3) 37. cikkével összhangban létrehozott biztosítási és viszontbiztosítási érdekképviseleti csoport véleményét.

               (12)

               A 2009/138/EK irányelv 308a. cikkében meghatározott, 2015. április 1-jén kezdődő bevezetési időszakban a felügyeleti rendszerrel kapcsolatos jogbiztonság javítása érdekében biztosítani kell, hogy e rendelet a lehető leghamarabb, az Európai Unió Hivatalos Lapjában való kihirdetés napját követő napon hatályba lépjen,

         ELFOGADTA EZT A RENDELETET:
   1. cikk
   Kérelem a biztosítóspecifikus paraméterek alkalmazásának jóváhagyása iránt
   (1)   A biztosító vagy viszontbiztosító írásos kérelmet nyújt be a felügyeleti hatóságnak annak jóváhagyására, hogy a standard formula egyes paramétereit a rá jellemző egyedi paraméterekkel helyettesítse.
   (2)   A kérelmet azon tagállam valamely hivatalos nyelvén kell benyújtani, amelyben a biztosító vagy viszontbiztosító központi irodája található, vagy a felügyeleti hatósággal egyeztetett nyelven.
   (3)   A biztosító vagy viszontbiztosító által benyújtott kérelem a következőket tartalmazza:

               a)

               a biztosító vagy viszontbiztosító kérelemhez kapcsolódó belső döntéshozatali folyamatát igazoló dokumentum;

               b)

               a biztosítóspecifikus paraméterek alkalmazásának kért kezdő dátuma;

               c)

               a standard paraméterek azon köre, amelyet a biztosító vagy viszontbiztosító biztosítóspecifikus paraméterekkel kíván helyettesíteni;

               d)

               minden szegmens tekintetében az alkalmazott szabványosított módszer és a biztosító- vagy viszontbiztosító-specifikus paraméterek e módszer alkalmazásával nyert értékei;

               e)

               azon biztosítóspecifikus paraméterek kiszámítása, amelyek alkalmazása érdekében a biztosító vagy viszontbiztosító a kérelmet benyújtja, valamint információ arról, hogy a számítás megfelelő;

               f)

               bizonyíték arra, hogy a biztosítóspecifikus paraméterek kiszámításához használt adatok hiánytalanok, pontosak és megfelelőek, és megfelelnek az (EU) 2015/35 felhatalmazáson alapuló rendelet 219. cikkében rögzített követelményeknek;

               g)

               annak indokolása, hogy az egyes szegmensek biztosítóspecifikus paramétereinek kiszámításához használt minden egyes szabványosított módszer a legpontosabb eredményt adja a 2009/138/EK irányelv 101. cikkében rögzített követelmények teljesítéséhez.

         (4)   A (3) bekezdésben részletezett anyagok mellett a kérelem felsorolja a 2009/138/EK irányelv 308a. cikkének (1) bekezdésében felsorolt elemek jóváhagyására irányuló, a biztosító vagy viszontbiztosító által benyújtott vagy az elkövetkező hat hónapban benyújtani tervezett valamennyi egyéb kérelmet, azok benyújtási dátumával együtt.
   2. cikk
   Az eredmények pontossága
   Az eredmények pontosságának bemutatása során a biztosító vagy viszontbiztosító értékeli, hogy a szabványosított módszer megfelelő-e a vállalkozás adataihoz, hogy teljesülnek-e a feltevéseik, valamint hogy az adatok a biztosító vagy viszontbiztosító kockázati profilja szempontjából relevánsak-e.
   3. cikk
   A felügyeleti hatóság értékelése a paraméterek megválasztásáról és a paraméterek számítási módszeréről
   (1)   A felügyeleti hatóság értékeli a biztosító vagy viszontbiztosító választását az alábbiakat illetően:

               a)

               a helyettesítendő paraméterek, mérlegelve, hogy a biztosítóspecifikus paraméterek alkalmazása jobban tükrözi-e a biztosító vagy viszontbiztosító biztosítási kockázati profilját;

               b)

               azok a szegmensek, amelyek tekintetében a paraméterek kiszámításra kerültek, mérlegelve, hogy a biztosítóspecifikus paraméterek alkalmazása jobban tükrözi-e a biztosító vagy viszontbiztosító biztosítási kockázati profilját.

         (2)   A felügyeleti hatóságok értékelik a biztosítóspecifikus paraméterek számításához használt szabványosított módszer kiválasztásának biztosító vagy viszontbiztosító általi indokolását. A felügyeleti hatóságok az értékelés során figyelembe veszik, hogy teljesülnek-e a szabványosított módszerekre vonatkozó feltevések, valamint hogy az adatok relevánsak-e a biztosító vagy viszontbiztosító kockázati profilja szempontjából.
   4. cikk
   A kérelem értékelése
   (1)   A felügyeleti hatóság visszaigazolja a biztosító vagy viszontbiztosító kérelmének kézhezvételét.
   (2)   A felügyeleti hatóság a kérelem beérkezésének időpontjától számított 30 napon belül visszaigazolja, hogy a kérelem hiánytalan-e. A biztosítóspecifikus paraméterek alkalmazásának jóváhagyása iránti kérelem akkor tekinthető hiánytalannak, ha az 1. cikk (3) és (4) bekezdésében rögzített valamennyi információt és dokumentált bizonyítékot tartalmazza. Ha a felügyeleti hatóság megállapítja, hogy a kérelem nem hiánytalan, haladéktalanul értesíti a kérelmet benyújtó biztosítót vagy viszontbiztosítót arról, hogy a jóváhagyási időszak nem kezdődött meg, és részletesen megindokolja, miért nem tekinthető hiánytalannak a kérelem.
   (3)   Ha a felügyeleti hatóság megerősíti, hogy valamely kérelem hiánytalan, az nem zárja ki, hogy az adott felügyeleti hatóság az értékelés elvégzéséhez szükséges kiegészítő információkat kérjen. A kérésben meg kell határozni a szükséges kiegészítő információkat és a kérés indokait.
   (4)   A kérelem értékelésében a felügyeleti hatóság módosításokat írhat elő arra vonatkozóan, hogy a biztosító vagy viszontbiztosító hogyan alkalmazza a biztosítóspecifikus paramétereket. Amennyiben a felügyeleti hatóság úgy határoz, hogy a biztosítóspecifikus paraméterek alkalmazására irányuló kérelem a módosítások végrehajtása esetén jóváhagyható lenne, írásban haladéktalanul értesíti a biztosítót vagy viszontbiztosítót a szükséges módosításokról.
   (5)   A felügyeleti hatóság általi információ- illetve módosításkérés időpontja, valamint a kért információk felügyeleti hatósághoz való beérkezésének napja közötti napok nem számítanak bele a (7) bekezdésben rögzített hat hónapos időszakba.
   (6)   A biztosító vagy viszontbiztosító a kérelmének részleteiben bekövetkező valamennyi változásról tájékoztatja a felügyeleti hatóságot. Amennyiben a biztosító vagy viszontbiztosító kérelmének változásáról tájékoztatja a felügyeleti hatóságot, ez az alábbiak kivételével új kérelemként kezelendő:

               a)

               a változás oka a felügyeleti hatóság további információ vagy módosítás iránti kérése; vagy

               b)

               a felügyeleti hatóság meggyőződött arról, hogy a változás nem befolyásolja lényegesen a kérelem értékelését.

         (7)   A felügyeleti hatóság biztosítja, hogy a hiánytalan kérelem kézhezvételét követő hat hónapon belül elbírálja a kérelmet.
   5. cikk
   A kérelemről hozott határozat
   (1)   Ha a felügyeleti hatóság elutasítja a kérelmet, közli a határozat alapjául szolgáló indokokat. A felügyeleti hatóság csak akkor hagyja jóvá a kérelmet, ha kielégítőnek találja a standard formula egyes paramétereinek helyettesítését alátámasztó indokolást.
   (2)   Ha a felügyeleti hatóság határozatot hozott a kérelemről, határozatáról haladéktalanul, írásban, a kérelemével egyező nyelven értesíti a biztosítót vagy viszontbiztosítót.
   (3)   A felügyeleti hatóság határozhat úgy, hogy a kérelmet a benne található szegmensek vagy paraméterek közül nem mind, csupán néhány vonatkozásában hagyja jóvá.
   6. cikk
   A jóváhagyás felügyeleti hatóság általi visszavonása
   A felügyeleti hatóság az alábbi esetekben vonhatja vissza a biztosítónak vagy viszontbiztosítónak adott, a biztosítóspecifikus paramétereket alkalmazó módszer jóváhagyását:

               a)

               amennyiben a biztosító vagy viszontbiztosító, amely számára jóváhagyták a biztosítóspecifikus paraméterek alkalmazását, már nem teljesíti a 2009/138/EK irányelv 101. cikkében, valamint az (EU) 2015/35 felhatalmazáson alapuló rendelet 218., 219. és 220. cikkében rögzített feltételeket;

               b)

               amennyiben kellően indokolt esetben a biztosító vagy viszontbiztosító vissza kíván térni a standard paraméterekhez és erre irányuló kérést küld a felügyeleti hatóságnak, megadva annak okát, miért nem megfelelő a biztosítóspecifikus paramétereket alkalmazó módszer, és dokumentált bizonyítékot szolgáltatva erre.

         7. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. március 24-én.

            a Bizottság részéről

            az elnök

         Jean-Claude JUNCKER

      (1)  HL L 335., 2009.12.17., 1. o.

      (2)  A Bizottság 2014. október 10-i (EU) 2015/35 felhatalmazáson alapuló rendelete a biztosítási és viszontbiztosítási üzleti tevékenység megkezdéséről és gyakorlásáról szóló 2009/138/EK európai parlamenti és tanácsi irányelv (Szolvencia II) kiegészítéséről (HL L 12., 2015.1.17., 1. o.).

      (3)  Az Európai Parlament és a Tanács 2010. november 24-i 1094/2010/EU rendelete az európai felügyeleti hatóság (az Európai Biztosítás- és Foglalkoztatóinyugdíj-hatóság) létrehozásáról, valamint a 716/2009/EK határozat módosításáról és a 2009/79/EK bizottsági határozat hatályon kívül helyezéséről (HL L 331., 2010.12.15., 48. o.).


title: A Bizottság 931/2012/EU végrehajtási rendelete ( 2012. október 10. ) a kvótán kívüli cukorra vonatkozó kiviteli engedélyek kibocsátásakor alkalmazandó százalékos elfogadási arány megállapításáról, kiviteliengedély-kérelmek elutasításáról és a kiviteliengedély-kérelmek benyújtásának felfüggesztéséről

text:
               11.10.2012

               HU

               Az Európai Unió Hivatalos Lapja

               L 277/7

         A BIZOTTSÁG 931/2012/EU VÉGREHAJTÁSI RENDELETE
   (2012. október 10.)
   a kvótán kívüli cukorra vonatkozó kiviteli engedélyek kibocsátásakor alkalmazandó százalékos elfogadási arány megállapításáról, kiviteliengedély-kérelmek elutasításáról és a kiviteliengedély-kérelmek benyújtásának felfüggesztéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1),
   tekintettel a cukorágazatban harmadik országokkal folytatott kereskedelem tekintetében a 318/2006/EK tanácsi rendelet végrehajtására vonatkozó részletes szabályok megállapításáról szóló, 2006. június 30-i 951/2006/EK bizottsági rendeletre (2) és különösen annak 7e. cikkére, összefüggésben 9. cikke (1) bekezdésével,
   mivel:

               (1)

               Az 1234/2007/EK rendelet 61. cikke első albekezdésének d) pontja szerint azt a cukormennyiséget, amelyet a rendelet 56. cikkében említett kvótán felül állítottak elő, csak a Bizottság által megállapított mennyiségi korlátozáson belül lehet exportálni.

               (2)

               A kvótán felül előállított cukor és izoglükóz kivitelére a 2012/2013. gazdasági év végéig alkalmazandó mennyiségi korlátozás megállapításáról szóló, 2012. május 8-i 394/2012/EU bizottsági végrehajtási rendelet (3) megállapítja a fent említett korlátozásokat.

               (3)

               A kiviteliengedély-kérelmekben szereplő cukormennyiség meghaladja a 394/2012/EU végrehajtási rendeletben megállapított mennyiségi korlátozás mértékét. Ezért a 2012. október 1. és 5. között kérelmezett mennyiségekre százalékos elfogadási arányt kell megállapítani. Következésképpen valamennyi 2012. október 5. után benyújtott, cukorra vonatkozó kiviteliengedély-kérelmet el kell utasítani, és a kiviteliengedély-kérelmek benyújtását fel kell függeszteni,

         ELFOGADTA EZT A RENDELETET:
   1. cikk
   (1)   A kvótán kívüli cukorra vonatkozó kiveteli engedélyeket a 2012. október 1. és 5. között benyújtott kérelmekben szereplő mennyiségekhez képest 35,073519 %-os elfogadási aránnyal módosított mennyiségekre kell kibocsátani.
   (2)   A 2012. október 8-án, 9-én, 10-én, 11-én és 12-én benyújtott, kvótán kívüli cukorra vonatkozó kiviteliengedély-kérelmeket el kell utasítani.
   (3)   A kvótán kívüli cukorra vonatkozó kiviteliengedély-kérelmek benyújtását a 2012. október 15-tól2013. szeptember 30-ig terjedő időszakra fel kell függeszteni.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. október 10-én.

            a Bizottság részéről, az elnök nevében,

         José Manuel SILVA RODRÍGUEZ

            mezőgazdasági és vidékfejlesztési főigazgató

      (1)  HL L 299., 2007.11.16., 1. o.

      (2)  HL L 178., 2006.7.1., 24. o.

      (3)  HL L 123., 2012.5.9., 30. o.


title: A Bizottság (EU) 2015/1018 végrehajtási rendelete (2015. június 29.) a 376/2014/EU európai parlamenti és tanácsi rendelet alapján kötelezően jelentendő polgári légiközlekedési események besorolását meghatározó jegyzék megállapításáról (EGT-vonatkozású szöveg)

text:
               30.6.2015

               HU

               Az Európai Unió Hivatalos Lapja

               L 163/1

         A BIZOTTSÁG (EU) 2015/1018 VÉGREHAJTÁSI RENDELETE
   (2015. június 29.)
   a 376/2014/EU európai parlamenti és tanácsi rendelet alapján kötelezően jelentendő polgári légiközlekedési események besorolását meghatározó jegyzék megállapításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a polgári légi közlekedési események jelentéséről, elemzéséről és nyomon követéséről, valamint a 996/2010/EU európai parlamenti és tanácsi rendelet módosításáról és a 2003/42/EK európai parlamenti és tanácsi irányelv, valamint az 1321/2007/EK bizottsági rendelet és az 1330/2007/EK bizottsági rendelet hatályon kívül helyezéséről szóló 2014. április 3-i 376/2014/EU európai parlamenti és tanácsi rendeletre (1) és különösen annak 4. cikke (5) bekezdésére,
   mivel:

               (1)

               A 376/2014/EU rendelet a polgári légi közlekedéssel összefüggő releváns információk bejelentésének, gyűjtésének, tárolásának, védelmének, megosztásának, terjesztésének, elemzésének és nyomon követésének biztosítása céljából eseményjelentési rendszerek létrehozását írja elő szervezeti, tagállami és uniós szinten. Ezen túlmenően szabályokat határoz meg arra vonatkozóan, hogy a gyűjtött információk felhasználását a légi közlekedés biztonságának javítására kell korlátozni, és megfelelőképpen védeni kell a bejelentőt, valamint az eseményjelentésben említett egyéb személyeket, biztosítva ezzel a biztonságra vonatkozó információk folyamatos elérhetőségét. A 376/2014/EU rendelet minden, az említett rendeletben meghatározott és annak hatálya alá tartozó légi járműre – többek között a pilóta által vezetett és a távirányítású légi járművekre is – vonatkozik.

               (2)

               A 376/2014/EU rendelet 4. cikke (5) bekezdésének első albekezdése értelmében a Bizottságnak az események besorolását meghatározó jegyzéket kell elfogadnia, amelyre az említett rendelet 4. cikkének (1) bekezdésében felsorolt kategóriákba tartozó eseményeknek az említett rendeletben meghatározott kötelező jelentési rendszerek keretében történő bejelentésekor hivatkozni kell. A 376/2014/EU rendelet 4. cikke (5) bekezdésének második albekezdése értelmében egy második jegyzék tartalmazza a hajtóművel rendelkező komplex légi járműnek nem minősülő légi járművekhez kapcsolódó események osztályozását. Ezt a második jegyzéket lehetőség szerint a légi közlekedés adott ágazatának sajátosságaihoz kell igazítani.

               (3)

               A 376/2014/EU rendelet azért rendelkezik a bejelentendő eseményeket kategóriákba sorolásáról, hogy a rendeletben meghatározott személyek azonosíthassák az általuk bejelentendő eseményeket. E célkitűzéssel összhangban az események listáit azon kategóriák szerint kell felosztani, amelyekre a bejelentőknek saját helyzetük szerint a 376/2014/EU rendelettel összhangban hivatkozniuk kell.

               (4)

               Az ebben a rendeletben előírt intézkedések összhangban vannak a 216/2008/EK európai parlamenti és tanácsi rendelet (2) 65. cikke alapján létrehozott bizottság véleményével,

         ELFOGADTA EZT A RENDELETET:
   1. cikk
   Az események részletes besorolását, amelyre az eseményeknek a 376/2014/EU rendelet 4. cikkének (1) bekezdése szerinti, kötelező jelentési rendszeren keresztül történő jelentése során hivatkozni kell, e rendelet I–V. melléklete határozza meg.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2015. november 15-től kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. június 29-én.

            a Bizottság részéről

            az elnök

         Jean-Claude JUNCKER

      (1)  HL L 122., 2014.4.24., 18. o.

      (2)  Az Európai Parlament és a Tanács 2008. február 20-i 216/2008/EK rendelete a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi rendelet, 1592/2002/EK rendelet és a 2004/36/EK irányelv hatályon kívül helyezéséről (HL L 79., 2008.3.19., 1. o.).

      I. MELLÉKLET

         A LÉGI JÁRMŰ ÜZEMELTETÉSÉVEL ÖSSZEFÜGGŐ ESEMÉNYEK

         Megjegyzés: E melléklet az egyes események bejelentésének megkönnyítése céljából úgy van megszerkesztve, hogy az események olyan tevékenységfajtákhoz kapcsolódnak amelyek során előfordulásuk általában megfigyelhető. Ezt az összeállítást azonban nem szabad úgy értelmezni, hogy az eseményeket ne kellene jelenteni, ha azok a listán hozzájuk kapcsolt tevékenységfajtán kívül történnek.
      1.   LÉGI ÜZEMELTETÉS
      1.1.   A repülés előkészítése

                  (1)

                  Helytelen adatok vagy hibás bejegyzések használata a navigációhoz vagy teljesítményszámításhoz használt berendezésekben, ami veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (2)

                  Veszélyes áruk szállítása vagy annak kísérlete az alkalmazandó jogszabályok megszegésével, ideértve a veszélyes áruk nem megfelelő címkézését, csomagolását és kezelését is.

            1.2.   A légi jármű előkészítése

                  (1)

                  Nem megfelelő típusú vagy szennyezett tüzelőanyag.

                  (2)

                  Hiányzó, nem megfelelő vagy elégtelen jégtelenítő/jegesedésgátló kezelés.

            1.3.   Fel- és leszállás

                  (1)

                  Gurulóút vagy futópálya elhagyása.

                  (2)

                  Megvalósult vagy potenciális gurulóút- vagy futópályasértés.

                  (3)

                  Végső megközelítési és felszállási terület (FATO) megsértése.

                  (4)

                  Bármilyen megszakított felszállás.

                  (5)

                  A légi jármű alatta marad a felszállás, átstartolás vagy leszállás során szükséges vagy várható teljesítménynek.

                  (6)

                  Megvalósult vagy megkísérelt felszállás, megközelítés vagy leszállás nem megfelelő konfigurációs beállításokkal.

                  (7)

                  A farok, légcsavartoll/szárnyvég vagy gondola fel- vagy leszállás közben történt sérülése.

                  (8)

                  A megközelítés folytatása a légi jármű üzemben tartója által meghatározott stabilizált megközelítési feltételek be nem tartásával.

                  (9)

                  Műszeres megközelítés folytatása a közzétett minimumok alatt, a megfelelő vizuális referencia pontok nélkül.

                  (10)

                  Biztonsági- vagy kényszerleszállás.

                  (11)

                  Rövid vagy hosszú leszállás.

                  (12)

                  Kemény földetérés.

            1.4.   A repülés bármelyik szakasza

                  (1)

                  A légi jármű irányításának elvesztése.

                  (2)

                  Szokatlan repülési helyzetek, a körülményeknek nem megfelelő, a normálisnál nagyobb bólintási szög, dőlésszög vagy sebesség.

                  (3)

                  Eltérés a kiadott magasságtól.

                  (4)

                  Bármilyen repülési határgörbe-védelem működésbe lépése, beleértve az átesési figyelmeztetést, kormányrázót, kormány-előrenyomót és az automatikus védelmeket.

                  (5)

                  Az előírt navigációs pontosságnál kétszer nagyobb vagy 10 tengeri mérföldet (a kettő közül a kisebbet) meghaladó nem szándékolt eltérés a tervezett vagy kijelölt útiránytól.

                  (6)

                  A légi jármű repülési kézikönyvében megadott határértékek túllépése.

                  (7)

                  Repülés hibás magasságmérő-beállítással.

                  (8)

                  Sugárhajtómű kiáramló gázsugár, illetve rotor vagy légcsavarszél által okozott események, amelyek veszélyeztették vagy veszélyeztethették volna a légi járművet, a fedélzetén tartózkodókat vagy bármely más személyt.

                  (9)

                  Az automatikus rendszerek vagy bármilyen más fedélzeti rendszer által a hajózó személyzet számára nyújtott információ félreértése, amely veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

            1.5.   Egyéb típusú események

                  (1)

                  Rakomány vagy egyéb külsőleg szállított berendezés nem szándékolt elengedése.

                  (2)

                  Helyzetismeret elveszítése (beleértve a környezet, az üzemmód és a rendszerek ismeretének, a térbeli tájékozódásnak és az időhorizontnak az elvesztését).

                  (3)

                  Bármilyen esemény, amely során az emberi teljesítőképesség közvetlenül hozzájárult vagy hozzájárulhatott volna baleset vagy súlyos repülőesemény bekövetkezéséhez.

            2.   MŰSZAKI ESEMÉNYEK
      2.1.   Szerkezet és rendszerek:

                  (1)

                  A légi jármű bármely szerkezeti elemének repülés közbeni elveszítése.

                  (2)

                  Egy rendszer meghibásodása.

                  (3)

                  Egy rendszer redundanciájának elveszítése.

                  (4)

                  Bármely folyadék szivárgása, amely tűzveszélyhez vagy a légi jármű szerkezetei elemének, rendszereinek vagy berendezésének – esetleg veszélyes mértékű – szennyeződéséhez vezetett, illetve veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (5)

                  A tüzelőanyag-rendszer hibás működése vagy károsodása, amely kihatással van a tüzelőanyag-ellátásra és/vagy -elosztásra.

                  (6)

                  Bármely jelzőrendszer működési zavara vagy meghibásodása, ha ennek következményeként a hajózószemélyzet félrevezető jelzéseket kap.

                  (7)

                  A kormányszervek rendellenes működése, azaz aszimmetrikus vagy megakadt/beragadt kormányszervek (például: a felhajtóerőt [fékszárnyak/orrsegédszárnyak], légellenállást [féklapok], térbeli helyzetet [csűrő, magassági kormány, oldalkormány] vezérlő eszközök).

            2.2.   Hajtóműrendszer (beleértve a hajtóműveket, a légcsavarokat és a forgószárny rendszereket), valamint a fedélzeti segédhajtómű (APU)

                  (1)

                  Egy légcsavar, rotor vagy hajtóműegység bármely részének vagy vezérlésének leállása vagy jelentős meghibásodása.

                  (2)

                  A forgószárny/faroklégcsavar, vagy az erőátvitel és/vagy azzal egyenértékű rendszerek károsodása vagy meghibásodása.

                  (3)

                  Lángkialvás, repülés közbeni leállás bármely hajtóműnél, beleértve a fedélzeti segédhajtóművet is azokban az esetekben, amikor annak üzemelnie kell (például ETOPS [kéthajtóműves légi jármű kiterjesztett hatótávolságú üzemelése] vagy MEL [minimálisan szükséges berendezések listája] alapján).

                  (4)

                  Hajtómű működési határértékének túllépése, beleértve a túlpörgést vagy bármely gyorsan forgó alkatrész (például APU [fedélzeti segédhajtómű], sűrített levegős hajtóműindító, légkondícionáló rendszer, légturbinás motor, légcsavar vagy forgószárny) fordulatszám-szabályzásának ellehetetlenülését.

                  (5)

                  A hajtómű, valamely hajtóműegység, az APU vagy az erőátviteli rendszer bármely részének leállása vagy meghibásodása, az alábbiak közül egy vagy több következménnyel:

                              a)

                              a sugárfordító nem a vezérlésnek megfelelően működik;

                              b)

                              a teljesítmény, a tolóerő vagy a fordulatszám (rpm) vezérlésének ellehetetlenülése;

                              c)

                              alkatrészek vagy törmelék leválása.

            3.   A LÉGINAVIGÁCIÓS SZOLGÁLATOKKAL (ANS) ÉS A LÉGIFORGALMI SZOLGÁLTATÁSSAL (ATM) VALÓ EGYÜTTMŰKÖDÉS

                  (1)

                  Nem biztonságos ATC (légiforgalmi irányítói) engedély.

                  (2)

                  ATS- (légiforgalmi szolgálat) vagy ATM-egységgel való kommunikáció hosszabb időre történő megszakadása.

                  (3)

                  Egymásnak ellentmondó utasítások különböző ATS-egységektől, amely az elkülönítés sérüléséhez vezethet.

                  (4)

                  Rádióüzenet félreértése, ami veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (5)

                  Szándékos eltérés a légiforgalmi irányítás utasításától, ami veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

            4.   VÉSZHELYZETEK ÉS MÁS KRITIKUS HELYZETEK

                  (1)

                  Bármely esemény, amely vészhelyzet („MAYDAY” vagy „PAN”) bejelentését eredményezi.

                  (2)

                  Bármilyen égés, olvadás, füst, pára, elektromos ív, túlhevülés, tűz vagy robbanás.

                  (3)

                  Szennyezett levegő a pilótafülkében vagy az utastérben, amely veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (4)

                  A rendellenes vagy vészhelyzetekre vonatkozó (helyes) eljárások alkalmazásának elmulasztása a hajózó- vagy a légiutas-kísérő személyzet részéről valamely vészhelyzet megoldása során.

                  (5)

                  Bármely, a repülés vagy leszállás közbeni teljesítményt befolyásoló vészhelyzeti felszerelés vagy rendellenes helyzetekben követendő eljárás alkalmazása.

                  (6)

                  Vészhelyzeti vagy mentőrendszer, illetve -berendezés meghibásodása, amely veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (7)

                  Szabályozhatatlan kabinnyomás.

                  (8)

                  Kritikusan kevés tüzelőanyag, vagy a szükséges végső tartaléknál kevesebb tüzelőanyag a rendeltetési repülőtér elérésekor.

                  (9)

                  A személyzet számára rendszeresített oxigénellátó rendszer személyzet általi használata.

                  (10)

                  A hajózó- vagy légiutas-kísérő személyzet bármelyik tagjának cselekvőképtelenné válása, aminek következtében a személyzet létszáma a minimálisan szükséges alá csökken.

                  (11)

                  A személyzet tagjainak fáradtsága, amely hátrányosan befolyásolja vagy befolyásolhatja a repülési feladatok biztonságos ellátására való képességüket.

            5.   KÜLSŐ KÖRNYEZET ÉS IDŐJÁRÁS

                  (1)

                  Összeütközés másik légi járművel, földdel vagy akadállyal (1), vagy ezek veszélyes megközelítése a földön vagy a levegőben.

                  (2)

                  ACAS RA (a levegőben történő összeütközést elhárító fedélzeti rendszer elkerülési javaslat).

                  (3)

                  A talajjal való ütközésre figyelmeztető rendszer – például GPWS (Ground Proximity Warning System, földközelség-jelző rendszer) vagy TAWS (Terrain Awareness and Warning System, terepveszélyt előrejelző rendszer) – figyelmeztető jelzésének aktiválódása.

                  (4)

                  Ütközés állattal, beleértve a madárral ütközést is.

                  (5)

                  Idegen tárgytól származó törmelék/idegen tárgy okozta sérülés (FOD).

                  (6)

                  A futópálya-felület előre nem jelzett rossz állapota.

                  (7)

                  Légi jármű által keltett turbulenciával való találkozás.

                  (8)

                  A légi jármű zavarása tűzfegyverrel, tűzijátékkal, papírsárkánnyal, lézeres megvilágítással, erős fénnyel, lézerrel, távirányítású légijármű-rendszerrel, modell-légijárművel vagy hasonló módon.

                  (9)

                  Villámcsapás, amely a légi jármű sérülését vagy bármely rendszerének kiesését vagy meghibásodását okozta.

                  (10)

                  Jégeső, amely a légi jármű sérülését vagy bármely rendszerének kiesését vagy meghibásodását okozta.

                  (11)

                  Erős turbulencia vagy más hatás, amely a fedélzeten tartózkodók sérülését okozza, vagy a turbulencia által a légi járműben okozott következmények vizsgálatának elvégzését igényli.

                  (12)

                  Jelentős szélnyírás vagy vihar, amely veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (13)

                  Jegesedés, amely irányítási nehézségekhez, a légi jármű sérüléséhez vagy bármely rendszerének leállásához vagy hibás működéséhez vezet.

                  (14)

                  Vulkáni hamufelhőn történt átrepülés.

            6.   VÉDELEM

                  (1)

                  Bombával történő fenyegetés vagy gépeltérítés.

                  (2)

                  Az ittas, erőszakos vagy fegyelmezetlen utasok megfékezésében mutatkozó nehézség.

                  (3)

                  Potyautas felfedezése.

         (1)  Az akadály jármű is lehet.

      II. MELLÉKLET

         A LÉGI JÁRMŰ MŰSZAKI ÁLLAPOTÁVAL, KARBANTARTÁSÁVAL VAGY JAVÍTÁSÁVAL ÖSSZEFÜGGŐ ESEMÉNYEK

      1.   GYÁRTÁS
      A gyártó szervezet által a vonatkozó tervezési adatoktól való eltéréssel kiadott termékek, alkatrészek vagy berendezések, amelyeknél a típusalkalmassági bizonyítvány vagy tervjóváhagyás jogosultjával együtt megállapították, hogy veszélyes állapotot eredményezhetnek.
      2.   TERVEZÉS
      Egy termék, alkatrész vagy berendezés leállása, hibás működése, hibája vagy egyéb, hozzá kapcsolódó esemény, amely veszélyes állapotot eredményezett vagy eredményezhet.

         Megjegyzés: Ez a lista a 748/2012/EU bizottsági rendelet (1) szerint kiadottnak minősülő típusalkalmassági bizonyítványban, korlátozott típusalkalmassági bizonyítványban, kiegészítő típusalkalmassági bizonyítványban, ETSO-engedélyben, jelentős javítási terv jóváhagyásban vagy bármely más, releváns jóváhagyásban szereplő terméken, alkatrészen vagy berendezésen bekövetkező eseményekre vonatkozik.
      3.   KARBANTARTÁS ÉS FOLYAMATOS LÉGIALKALMASSÁG FENNTARTÁSÁNAK IRÁNYÍTÁSA

                  (1)

                  A légi jármű vagy alkatrész karbantartása során talált komoly szerkezeti károsodás (például: repedések, maradandó alakváltozás, rétegenkénti leválás, ragasztás leválása, égés, túlzott kopás vagy korrózió).

                  (2)

                  Folyadék (például: hidraulikafolyadék, tüzelőanyag, olaj, gáz vagy más folyékony anyag) erős szivárgása vagy szennyeződése.

                  (3)

                  A motor vagy a hajtómű bármely részének és/vagy az erőátviteli rendszernek a leállása vagy meghibásodása, az alábbiak közül egy vagy több következménnyel:

                              a)

                              alkatrészek/törmelék elszabadulása;

                              b)

                              a hajtómű bekötés szerkezeti elemének hibája.

                  (4)

                  A légcsavar károsodása, leállása vagy hibája, amely miatt a légcsavar vagy annak bármely jelentős része repülés közben leválhat és/vagy a légcsavarvezérlés meghibásodhat.

                  (5)

                  A forgószárny reduktorházának/bekötésének olyan károsodása, kiesése vagy hibája, amely miatt a forgószárny repülés közben leválhat és/vagy a forgószárnyvezérlés meghibásodhat.

                  (6)

                  Biztonsági szempontból kritikus rendszer vagy berendezés (beleértve vészhelyzeti rendszereket vagy berendezéseket is) jelentős meghibásodása a karbantartás alatti kipróbáláskor, vagy az ilyen rendszerek karbantartás utáni aktivizálásának elmulasztása.

                  (7)

                  A légi jármű alkatrészeinek helytelen össze- vagy felszerelése, amelyet valamilyen nem kifejezetten e célra szolgáló ellenőrzés vagy vizsgálati eljárás során állapítanak meg.

                  (8)

                  Komoly hiba téves értékelése vagy a MEL-hez és a műszaki naplóhoz kapcsolódó eljárások komoly megsértése.

                  (9)

                  Az elektromos vezetékrendszer (EWIS) komoly sérülése.

                  (10)

                  Bármely korlátozott élettartamú kritikus fontosságú alkatrész károsodása, amely miatt azt teljes élettartamának kitöltése előtt cserélni kell.

                  (11)

                  Ismeretlen vagy gyanús eredetű termékek, alkatrészek vagy anyagok, illetve üzemképtelen kritikus fontosságú komponens használata.

                  (12)

                  Félrevezető, téves vagy nem kielégítő felhasználandó karbantartási adat vagy eljárás – a nyelvi problémát is beleértve –, amely jelentős karbantartási hibákhoz vezethet.

                  (13)

                  A légi jármű karbantartási korlátozásainak vagy tervezett karbantartásának helytelen ellenőrzése vagy alkalmazása.

                  (14)

                  Légi jármű karbantartás utáni üzembe helyezése bármilyen, a repülésbiztonságot veszélyeztető meg nem felelés esetén.

                  (15)

                  A karbantartás során a légi járműben helytelen karbantartás, nem megfelelő vagy üzemképtelen földi kiszolgáló eszköz használata által okozott, további karbantartási tevékenységet igénylő komoly kár.

                  (16)

                  Égés, olvadás, füst, elektromos ív, túlhevülés vagy tűz azonosított előfordulása.

                  (17)

                  Bármilyen olyan esemény, amely során az emberi teljesítőképesség – beleértve a fáradtságot is – közvetlenül hozzájárult vagy hozzájárulhatott volna baleset vagy súlyos repülőesemény bekövetkezéséhez.

                  (18)

                  Egy fedélzeti adatrögzítő rendszert (mint például fedélzeti adatrögzítő rendszer, adatkapcsolat-rögzítő rendszer vagy pilótafülke-hangrögzítő rendszer) érintő jelentős meghibásodás, megbízhatósági probléma vagy a felvétel minőségével kapcsolatos visszatérő probléma, vagy a fedélzeti adatrögzítő rendszer használhatóságának biztosításához szükséges információ hiánya.

         (1)  A Bizottság 2012. augusztus 3-i 748/2012/EU rendelete járművek és kapcsolódó termékek, alkatrészek és berendezések légialkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról (HL L 224., 2012.8.21., 1. o.).

      III. MELLÉKLET

         A LÉGINAVIGÁCIÓS SZOLGÁLATOKKAL ÉS BERENDEZÉSEKKEL ÖSSZEFÜGGŐ ESEMÉNYEK

         Megjegyzés: E melléklet az egyes események bejelentésének megkönnyítése céljából úgy van megszerkesztve, hogy az események olyan tevékenységfajtákhoz kapcsolódnak amelyek során előfordulásuk általában megfigyelhető. Ezt az összeállítást azonban nem szabad úgy értelmezni, hogy az eseményeket ne kellene jelenteni, ha azok a listán hozzájuk kapcsolt tevékenységfajtán kívül történnek.
      1.   LÉGI JÁRMŰHÖZ KAPCSOLÓDÓ ESEMÉNYEK

                  (1)

                  Összeütközés vagy veszélyes megközelítés másik légi járművel, földdel vagy akadállyal (1), a földön vagy a levegőben, beleértve a légi jármű kormányzott földnek ütközéséhez közeli helyzetet (near CFIT) is.

                  (2)

                  Az elkülönítési minimumok megsértése (2).

                  (3)

                  Nem megfelelő elkülönítés (3).

                  (4)

                  ACAS RA (a levegőben történő összeütközést elhárító fedélzeti rendszer elkerülési javaslatok).

                  (5)

                  Ütközés állattal, beleértve a madárral való ütközést is.

                  (6)

                  Megvalósult vagy potenciális gurulóút vagy futópálya-elhagyás.

                  (7)

                  Megvalósult vagy potenciális gurulóút- vagy futópályasértés.

                  (8)

                  Végső megközelítési és felszállási terület (FATO) megsértése.

                  (9)

                  A légi jármű eltérése az ATC engedélytől.

                  (10)

                  A légi jármű eltérése az alkalmazandó légiforgalmi szolgáltatás (ATM) szabályaitól:

                              a)

                              a légi jármű eltérése a vonatkozó közzétett ATM eljárásoktól;

                              b)

                              légtérsértés, beleértve a légtérbe való engedély nélküli berepülést is;

                              c)

                              eltérés a légi járművön elhelyezett és üzemeltetett ATM-berendezéssel kapcsolatos szabályzatok előírásaitól.

                  (11)

                  Hívójel összekeverésével összefüggő események.

            2.   FUNKCIÓK VAGY SZOLGÁLATOK MINŐSÉGÉNEK ROMLÁSA VAGY TELJES KIESÉSE

                  (1)

                  ATM szolgáltatások nyújtásának vagy ATM feladatok ellátásának ellehetetlenülése:

                              a)

                              légiforgalmi szolgáltatások nyújtásának vagy a légiforgalmi szolgálati feladatok ellátásának ellehetetlenülése;

                              b)

                              légtérgazdálkodási szolgáltatások nyújtásának vagy légtérgazdálkodási feladatok ellátásának ellehetetlenülése;

                              c)

                              légiforgalmi áramlás-szervezési szolgáltatások nyújtásának vagy légiforgalmi áramlás-szervezési feladatok ellátásának ellehetetlenülése.

                  (2)

                  Hiányzó vagy jelentősen hibás, sérült, nem megfelelő vagy félrevezető információ bármely kisegítő szolgálat részéről (4), beleértve a futópálya-felület rossz állapotára vonatkozó információt is.

                  (3)

                  A kommunikációs szolgáltatás kimaradása.

                  (4)

                  A légtérellenőrző szolgáltatás kimaradása.

                  (5)

                  Az adatfeldolgozási és -elosztási funkció vagy szolgáltatás kimaradása.

                  (6)

                  A navigációs szolgáltatás kimaradása.

                  (7)

                  Az ATM-rendszer biztonságának sérülése, amelynek közvetlen negatív hatása volt vagy lehetett volna a biztonságos szolgáltatásra.

                  (8)

                  ATS szektor vagy munkaállomás jelentős túlterhelése, amely a szolgáltatás szintjének romlásához vezethet.

                  (9)

                  Fontos üzenet hibás vétele vagy félreértése, beleértve a használt nyelv ismeretének hiányát is, ha annak közvetlen negatív hatása volt vagy lehetett volna a biztonságos szolgáltatás nyújtására.

                  (10)

                  Egy légi járművel vagy másik ATS-egységgel való kommunikáció hosszabb időre történő megszakadása.

            3.   EGYÉB ESEMÉNYEK

                  (1)

                  Vészhelyzet bejelentése („MAYDAY” vagy „PAN”).

                  (2)

                  A léginavigációs szolgálatok jelentős külső zavarása (például az FM sávban sugárzó rádióadók zavarhatják az ILS-t [műszeres leszállító rendszert], VOR-t [VHF Omni Directional Radio Range – körsugárzó rádió irányadó] vagy a kommunikációt).

                  (3)

                  Egy légi jármű, ATS-egység vagy a rádióforgalom jelentős zavarása, beleértve a tűzfegyverrel, tűzijátékkal, papírsárkánnyal, lézeres megvilágítással, erős fénnyel, lézerrel, távirányítású légijármű-rendszerrel, modell-légijárművel vagy hasonló módon történő zavarást is.

                  (4)

                  Tüzelőanyag kiengedése.

                  (5)

                  Bombával történő fenyegetés vagy gépeltérítés.

                  (6)

                  Fáradtság, amely hátrányosan befolyásolja vagy befolyásolhatja a léginavigációs vagy légiforgalmi feladatok biztonságos ellátására való képességet.

                  (7)

                  Bármilyen esemény, amely során az emberi teljesítőképesség közvetlenül hozzájárult vagy hozzájárulhatott volna baleset vagy súlyos repülőesemény bekövetkezéséhez.

         (1)  Az akadály jármű is lehet.

         (2)  Ez olyan helyzetre vonatkozik, ahol az előírt minimális elkülönítési távolságokat nem tartották be légi járművek között, vagy légi jármű és olyan légtér között, amelyre minimális elkülönítési távolság van előírva.

         (3)  Minimális elkülönítési távolságra vonatkozó előírás hiányában olyan helyzet, amikor a pilóták megítélése szerint a légi járművek túl közel haladtak el egymáshoz, így szerintük nem valósult meg a biztonságos elkülönítés.

         (4)  Például: légiforgalmi szolgálat (ATS), automatikus közelkörzeti tájékoztató szolgálat (ATIS), meteorológiai szolgálatok, navigációs adatbázisok, térképek, diagramok, légiforgalmi tájékoztató szolgálat (AIS), kézikönyvek.

      IV. MELLÉKLET

         REPÜLŐTEREKKEL ÉS FÖLDI SZOLGÁLATOKKAL ÖSSZEFÜGGŐ ESEMÉNYEK

      1.   A REPÜLŐTÉR BIZTONSÁG-IRÁNYÍTÁSI RENDSZERE

         Megjegyzés: E szakasz az egyes események bejelentésének megkönnyítése céljából úgy van megszerkesztve, hogy az események olyan tevékenységfajtákhoz kapcsolódnak amelyek során előfordulásuk általában megfigyelhető. Ezt az összeállítást azonban nem szabad úgy értelmezni, hogy az eseményeket ne kellene jelenteni, ha azok a listán hozzájuk kapcsolt tevékenységfajtán kívül történnek.
      1.1.   Légi járművel vagy akadállyal kapcsolatos események

                  (1)

                  Összeütközés másik légi járművel, földdel vagy akadállyal (1), vagy azok veszélyes megközelítése a földön vagy a levegőben.

                  (2)

                  Ütközés állattal, beleértve a madárral ütközést is.

                  (3)

                  Gurulóút vagy futópálya elhagyása.

                  (4)

                  Megvalósult vagy potenciális gurulóút- vagy futópályasértés.

                  (5)

                  Végső megközelítési és felszállási terület (FATO) megsértése vagy elhagyása.

                  (6)

                  Légi- vagy földi jármű nem követi az engedélyt, utasítást vagy korlátozást a repülőtér mozgási területén való üzemelés közben (például: téves futópálya/gurulóút vagy egy repülőtér korlátozott része).

                  (7)

                  Idegen tárgy a repülőtér mozgási területén, amely veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (8)

                  Olyan akadályok a repülőtéren vagy annak közelében, amelyeket nem tettek közzé az AIP-ben (légiforgalmi tájékoztató kiadvány) vagy NOTAM-ban (Notice to Airmen) és/vagy nincsenek kellőképpen megjelölve vagy kivilágítva.

                  (9)

                  Hátratolás (push-back), saját erőből tolatás (power-back) vagy gurulás jármű, berendezés vagy személy általi zavarása.

                  (10)

                  Utas vagy illetéktelen személy felügyelet nélkül maradása a forgalmi előtéren.

                  (11)

                  Sugárhajtómű kiáramló gázsugarának, illetve rotor vagy légcsavar szelének hatása.

                  (12)

                  Vészhelyzet bejelentése („MAYDAY” vagy „PAN”).

            1.2.   Funkciók vagy szolgálatok minőségének romlása vagy teljes kiesése

                  (1)

                  A következők közötti kommunikáció kimaradása vagy zavara:

                              a)

                              repülőtéri, járműben tartózkodó vagy egyéb földi személyzet és ATS-egység vagy előtér-irányítói szolgáltatási egység;

                              b)

                              előtér-irányítói szolgáltatási egység és légi jármű, jármű vagy ATS-egység.

                  (2)

                  Repülőtéri berendezés vagy rendszer jelentős kiesése, hibás működése vagy hibája, amely veszélyeztette vagy veszélyeztethette volna a légi járművet vagy az annak fedélzetén tartózkodókat.

                  (3)

                  Jelentős hiányosságok a repülőtér kivilágításában, jelöléseiben vagy jeleiben.

                  (4)

                  A repülőtér veszélyhelyzeti riasztó rendszerének meghibásodása.

                  (5)

                  A mentőszolgálatok és tűzoltóság szolgáltatásai a vonatkozó követelményeket nem elégítik ki.

            1.3.   Egyéb események

                  (1)

                  A repülőtér berendezéseiben, környezetében vagy felszerelésében bekövetkező tűz, füst vagy robbanás, amely veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (2)

                  A repülőtér védelmével kapcsolatos események (például: jogosulatlan belépés, szabotázs, bombával történő fenyegetés).

                  (3)

                  A repülőtér üzemi feltételeiben beállt jelentős változás jelentésének elmulasztása, amely veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (4)

                  Elmaradt, nem megfelelő vagy elégtelen jégtelenítő/jegesedésgátló kezelés.

                  (5)

                  Jelentős mennyiségű tüzelőanyag kiömlése tankolás közben.

                  (6)

                  Szennyezett vagy nem megfelelő típusú tüzelőanyag vagy más folyadék (beleértve az oxigént, nitrogént, olajat és az ivóvizet is) betöltése.

                  (7)

                  Rossz állapotú futópálya-felület kezelésének elmulasztása.

                  (8)

                  Bármilyen esemény, amely során az emberi teljesítőképesség közvetlenül hozzájárult vagy hozzájárulhatott volna baleset vagy súlyos repülőesemény bekövetkezéséhez.

            2.   LÉGI JÁRMŰ FÖLDI KISZOLGÁLÁSA

         Megjegyzés: E szakasz az egyes események bejelentésének megkönnyítése céljából úgy van megszerkesztve, hogy az események olyan tevékenységfajtákhoz kapcsolódnak amelyek során előfordulásuk általában megfigyelhető. Ezt az összeállítást azonban nem szabad úgy értelmezni, hogy az eseményeket ne kellene jelenteni, ha azok a listán hozzájuk kapcsolt tevékenységfajtán kívül történnek.
      2.1.   Légi járművel vagy repülőtérrel kapcsolatos események

                  (1)

                  Összeütközés másik légi járművel, földdel vagy akadállyal, vagy azok veszélyes megközelítése a földön vagy a levegőben.

                  (2)

                  Futópálya- vagy gurulóútsértés.

                  (3)

                  Futópálya vagy gurulóút elhagyása.

                  (4)

                  A légi jármű szerkezetének, rendszereinek és berendezéseinek a poggyász, postai küldemény vagy teheráru szállításából adódó lényeges elszennyeződése.

                  (5)

                  Hátratolás (push-back), saját erőből tolatás (power-back) vagy gurulás jármű, berendezés vagy személy általi zavarása.

                  (6)

                  Idegen tárgy a repülőtér mozgási területén, amely veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (7)

                  Utas vagy illetéktelen személy felügyelet nélkül maradása a forgalmi előtéren.

                  (8)

                  A repülőtér berendezéseiben, környezetében vagy felszerelésében bekövetkező tűz, füst vagy robbanás, amely veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (9)

                  A repülőtér védelmével kapcsolatos események (például: jogosulatlan belépés, szabotázs, bombával történő fenyegetés).

            2.2.   Funkciók vagy szolgálatok minőségi romlása vagy teljes kiesése

                  (1)

                  Egy légi járművel, járművel, ATS-egységgel vagy előtér-irányítói szolgáltató egységgel való kommunikáció megszakadása vagy zavara.

                  (2)

                  Repülőtéri felszerelés vagy rendszer jelentős kiesése, hibás működése vagy hibája, amely veszélyeztette vagy veszélyeztethette volna a légi járművet vagy az annak fedélzetén tartózkodókat.

                  (3)

                  Jelentős hiányosságok a repülőtér kivilágításában, jelöléseiben vagy jeleiben.

            2.3.   Földi kiszolgálással kapcsolatos események

                  (1)

                  Utasok, poggyász, postai küldemény vagy teheráru nem megfelelő kezelése vagy berakodása, amely várhatóan lényeges hatással lesz a légi jármű tömegére és/vagy súlypontjának helyzetére (beleértve a terhelési adatlappal kapcsolatos számítások jelentős hibáját is).

                  (2)

                  Beszállást segítő eszköz eltávolítása, ami veszélyeztette a fedélzeten tartózkodókat.

                  (3)

                  A poggyász, postai küldeményt vagy teheráru nem megfelelő elhelyezése vagy rögzítése, amely bármilyen módon veszélyeztetheti a légi járművet, annak berendezéseit vagy a fedélzeten tartózkodókat, illetve akadályozhatja a vészhelyzeti kiürítést.

                  (4)

                  Veszélyes áru szállítása vagy annak kísérlete, illetve kezelése, ami a működés biztonságát veszélyeztette vagy veszélyeztethette volna, illetve veszélyes állapotot eredményezett (például az ICAO műszaki utasításában (2) meghatározott, veszélyes áruval kapcsolatos váratlan esemény vagy baleset).

                  (5)

                  Poggyász- vagy utasnyilvántartási problémák.

                  (6)

                  A légi jármű számára előírt földi kiszolgálási és szervizelési eljárásoknak való meg nem felelés, különösen jégmentesítési, tüzelőanyag-feltöltési vagy rakodási eljárások esetében, beleértve valamely eszköz helytelen csatlakoztatását vagy eltávolítását is.

                  (7)

                  Jelentős mennyiségű tüzelőanyag kiömlése tankolás közben.

                  (8)

                  Nem megfelelő mennyiségű tüzelőanyag feltöltése, amely várhatóan lényeges hatással lesz a légi jármű repülési tartamára, a teljesítményre, a súlypont helyzetére vagy a légi jármű szerkezeti szilárdságára.

                  (9)

                  Szennyezett vagy nem megfelelő típusú tüzelőanyag vagy más folyadék (beleértve az oxigént, nitrogént, olajat és az ivóvizet is) betöltése.

                  (10)

                  A földi kiszolgálásra használt földi berendezések bármilyen leállása, hibás működése vagy hibája, amely a légi jármű sérülését okozta vagy okozhatta volna (például vonórúd vagy GPU [földi energiaellátó egység]).

                  (11)

                  Elmaradt, nem megfelelő vagy elégtelen jégtelenítő/jegesedésgátló kezelés.

                  (12)

                  A légi jármű sérülése földi kiszolgáló berendezés vagy járművek által, beleértve az előzetesen nem jelentett sérülést is.

                  (13)

                  Bármilyen esemény, amely során az emberi teljesítőképesség közvetlenül hozzájárult vagy hozzájárulhatott volna baleset vagy súlyos repülőesemény bekövetkezéséhez.

         (1)  Az akadály jármű is lehet.

         (2)  Műszaki utasítás veszélyes áruk biztonságos légi szállításához (ICAO Doc 9284).

      V. MELLÉKLET

         A HAJTÓMŰVEL RENDELKEZŐ KOMPLEX LÉGI JÁRMŰNEK NEM MINŐSÜLŐ LÉGI JÁRMŰVEKKEL, KÖZTÜK A VITORLÁZÓ REPÜLŐGÉPEKKEL ÉS A LEVEGŐNÉL KÖNNYEBB JÁRMŰVEKKEL ÖSSZEFÜGGŐ ESEMÉNYEK

      E melléklet alkalmazásában:
      a)   „hajtóművel rendelkező komplex légi járműnek nem minősülő légi jármű”: a 216/2008/EK rendelet 3. cikkének j) pontjában meghatározottól különböző légi jármű;
      b)   „vitorlázó repülőgép”: a 923/2012/EU bizottsági végrehajtási rendelet (1) 2. cikkének (117) bekezdése szerinti légi jármű;
      c)   „levegőnél könnyebb jármű”: a 2009/43/EK európai parlamenti és tanácsi irányelv (2) melléklete „A listában használt kifejezések fogalommeghatározásai” című szakaszának ML10 pontjában meghatározott légi jármű.
      1.   HAJTÓMŰVEL RENDELKEZŐ KOMPLEX LÉGI JÁRMŰNEK NEM MINŐSÜLŐ LÉGI JÁRMŰVEK, KIVÉVE VITORLÁZÓ REPÜLŐGÉPEK ÉS LEVEGŐNÉL KÖNNYEBB JÁRMŰVEK

         Megjegyzés: E szakasz az egyes események bejelentésének megkönnyítése céljából úgy van megszerkesztve, hogy az események olyan tevékenységfajtákhoz kapcsolódnak amelyek során előfordulásuk általában megfigyelhető. Ezt az összeállítást azonban nem szabad úgy értelmezni, hogy az eseményeket ne kellene jelenteni, ha azok a listán hozzájuk kapcsolt tevékenységfajtán kívül történnek.
      1.1.   Légi üzemeltetés

                  (1)

                  A légi jármű irányításának nem szándékos elveszítése.

                  (2)

                  A tervezett leszállási területen kívüli leszállás.

                  (3)

                  A légi jármű nem éri el vagy nem képes elérni a felszállás, emelkedés vagy leszállás közben rendes körülmények között szükséges teljesítményt.

                  (4)

                  Futópályasértés.

                  (5)

                  Futópálya elhagyása.

                  (6)

                  Légiközlekedésre alkalmatlan vagy nem megfelelően felkészített légi járművel végzett repülés, amely veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (7)

                  IMC (műszer szerinti repülési) feltételek közé történő berepülés IFR (műszer szerinti repülési szabályok) repülésre nem jóváhagyott légi jármű vagy IFR képesítéssel nem rendelkező pilóta által, ami veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (8)

                  Rakomány nem szándékos leoldása (3).

            1.2.   Műszaki események

                  (1)

                  Rendellenes erősségű vibráció (például: a csűrőlapok, magassági kormánylapok remegése [„flatter”] vagy a légcsavar vibrációja).

                  (2)

                  Nem megfelelően működő vagy nem bekötött vezérlőszerv.

                  (3)

                  A légi jármű törzsének szerkezetének sérülése vagy jelentős rongálódása.

                  (4)

                  A légi jármű bármely szerkezeti elemének vagy berendezésének repülés közbeni elveszítése.

                  (5)

                  Egy motor, rotor, légcsavar, tüzelőanyag-rendszer vagy más alapvető rendszer leállása.

                  (6)

                  Bármely folyadék szivárgása, amely tűzveszélyhez vagy a légi jármű szerkezeteinek, rendszereinek vagy berendezésének – esetleg veszélyes mértékű – szennyeződéséhez vagy a fedélzeten tartózkodók veszélyeztetéséhez vezetett;

            1.3.   A léginavigációs szolgálatokkal és a légiforgalmi szolgáltatással való együttműködés

                  (1)

                  A léginavigációs szolgálatokkal való olyan interakció (például: nem megfelelő szolgáltatás nyújtása, egymásnak ellentmondó közlemények vagy légiforgalmi irányítói engedélytől való eltérés), amely veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

                  (2)

                  Légtérsértés.

            1.4.   Vészhelyzetek és más kritikus helyzetek

                  (1)

                  Bármilyen, segélyhívást eredményező esemény.

                  (2)

                  Tűz, robbanás, füst, mérgező gázok vagy gőzök a légi járműben.

                  (3)

                  A pilóta cselekvőképtelenné válása, amelynek során képtelenné válik bármilyen feladat ellátására.

            1.5.   Külső környezet és időjárás

                  (1)

                  Összeütközés másik légi járművel, földdel vagy akadállyal (4) a földön vagy a levegőben.

                  (2)

                  Másik légi jármű, föld vagy akadály veszélyes megközelítése a földön vagy a levegőben, amikor az összeütközés elkerüléséhez vészhelyzeti elkerülő manővert kellett végrehajtani.

                  (3)

                  Ütközés vadon élő állattal – madarat is ideértve –, ami a légi jármű sérülését vagy bármely alapvető rendszer elvesztését vagy hibás működését okozta.

                  (4)

                  A légi jármű zavarása tűzfegyverrel, tűzijátékkal, papírsárkánnyal, lézeres megvilágítással, erős fénnyel, lézerrel, távirányítású légijármű-rendszerrel, modell-légijárművel vagy hasonló módon.

                  (5)

                  Villámcsapás, amely a légi jármű sérülését vagy bármely rendszerének elvesztését okozta.

                  (6)

                  Erős turbulencia, amely a fedélzeten tartózkodók sérülését okozta, vagy a légi jármű repülés utáni, turbulencia okozta károk tekintetében történő átvizsgálását indokolja.

                  (7)

                  Jegesedés – porlasztójegesedést is beleértve –, amely veszélyeztette vagy veszélyeztethette volna a légi járművet, az annak fedélzetén tartózkodókat vagy bármely más személyt.

            2.   VITORLÁZÓ REPÜLŐGÉPEK

         Megjegyzés: E szakasz az egyes események bejelentésének megkönnyítése céljából úgy van megszerkesztve, hogy az események olyan tevékenységfajtákhoz kapcsolódnak amelyek során előfordulásuk általában megfigyelhető. Ezt az összeállítást azonban nem szabad úgy értelmezni, hogy az eseményeket ne kellene jelenteni, ha azok a listán hozzájuk kapcsolt tevékenységfajtán kívül történnek.
      2.1.   Légi üzemeltetés

                  (1)

                  A légi jármű irányításának nem szándékos elveszítése.

                  (2)

                  Olyan esemény, melynek során a vitorlázógép pilótája nem tudta kioldani a csörlőkötelet vagy vontatókötelet, és vészhelyzeti eljárással kellett ezt megtennie.

                  (3)

                  A csörlőkötél vagy vontatókötél kioldása oly módon, hogy az veszélyeztette vagy veszélyeztethette volna a vitorlázógépet, az annak fedélzetén tartózkodókat vagy bármely más személyt.

                  (4)

                  Felszállás közbeni motorleállás segédmotoros vitorlázógép esetében.

                  (5)

                  Légiközlekedésre alkalmatlan vagy hiányosan felkészített vitorlázógéppel történő repülés, amely veszélyeztette vagy veszélyeztethette volna a vitorlázógépet, az annak fedélzetén tartózkodókat vagy bármely más személyt.

            2.2.   Műszaki események

                  (1)

                  Rendellenes erősségű vibráció (például: a csűrőlapok, magassági kormánylapok remegése [„flatter”] vagy a légcsavar vibrációja).

                  (2)

                  Nem megfelelően működő vagy nem bekötött kormányszerv.

                  (3)

                  A vitorlázógép szerkezetének sérülése vagy jelentős rongálódása.

                  (4)

                  A vitorlázógép bármely szerkezeti elemének vagy berendezésének repülés közbeni elveszítése.

            2.3.   A léginavigációs szolgálatokkal és a légiforgalmi szolgáltatással való együttműködés

                  (1)

                  A léginavigációs szolgálatokkal való olyan interakció (például: nem megfelelő szolgáltatás nyújtása, egymásnak ellentmondó közlemények vagy légiforgalmi irányítói engedélytől való eltérés), amely veszélyeztette vagy veszélyeztethette volna a vitorlázógépet, az annak fedélzetén tartózkodókat vagy bármely más személyt.

                  (2)

                  Légtérsértések.

            2.4.   Vészhelyzetek és más kritikus helyzetek

                  (1)

                  Bármilyen, segélyhívást eredményező esemény.

                  (2)

                  Olyan helyzet, amelyben nem marad rendelkezésre álló biztonságos leszállási terület.

                  (3)

                  Tűz, robbanás, füst, illetve mérgező gázok vagy gőzök a vitorlázógépben.

                  (4)

                  A pilóta cselekvőképtelenné válása, amelynek során képtelenné válik bármilyen repülési feladat ellátására.

            2.5.   Külső környezet és időjárás

                  (1)

                  Összeütközés a földön vagy a levegőben másik légi járművel, földdel vagy akadállyal.

                  (2)

                  Egy légi jármű, föld vagy akadály veszélyes megközelítése a földön vagy a levegőben, amikor az összeütközés elkerüléséhez vészhelyzeti elkerülő manővert kellett végrehajtani.

                  (3)

                  A vitorlázógép zavarása tűzfegyverrel, tűzijátékkal, papírsárkánnyal, lézeres megvilágítással, erős fénnyel, lézerrel, távirányítású légijármű-rendszerrel, modell-légijárművel vagy hasonló módon.

                  (4)

                  Villámcsapás, amely a vitorlázógép sérülését okozta.

            3.   LEVEGŐNÉL KÖNNYEBB JÁRMŰVEK (BALLONOK ÉS LÉGHAJÓK)

         Megjegyzés: E szakasz az egyes események bejelentésének megkönnyítése céljából úgy van megszerkesztve, hogy az események olyan tevékenységfajtákhoz kapcsolódnak amelyek során előfordulásuk általában megfigyelhető. Ezt az összeállítást azonban nem szabad úgy értelmezni, hogy az eseményeket ne kellene jelenteni, ha azok a listán hozzájuk kapcsolt tevékenységfajtán kívül történnek.
      3.1.   Légi üzemeltetés

                  (1)

                  Légiközlekedésre alkalmatlan vagy hiányosan felkészített levegőnél könnyebb járművel történő repülés, amely veszélyeztette vagy veszélyeztethette volna a levegőnél könnyebb járművet, az annak fedélzetén tartózkodókat vagy bármely más személyt.

                  (2)

                  Az őrláng nem szándékolt végleges kialvása.

            3.2.   Műszaki események

                  (1)

                  A következő részek vagy irányítószervek bármelyikének meghibásodása: tüzelőanyag-tartály bemerülő csöve, tépőzár kötél megvezető görgője, szabályzókötél, rögzítőkötél, az égőszabályzó szelepének szivárgása, az tüzelőanyag-palack szelepének szivárgása, a karabiner, az tüzelőanyag-vezeték, a töltőgáz-szelep, a kupola vagy gáztartály, a befúvó, a leengedő szelep (szabadon repülő gázballon esetében), a csörlő (lehorgonyzott gázballon esetében).

                  (2)

                  A töltőgáz jelentős szivárgása vagy szökése (például: porozitás vagy nem jól záró gázszelepek miatt).

            3.3.   A léginavigációs szolgálatokkal és a légiforgalmi szolgáltatással való együttműködés

                  (1)

                  A léginavigációs szolgálatokkal való olyan interakció (például: helytelen szolgáltatás nyújtása, egymásnak ellentmondó közlemények vagy légiforgalmi irányítói engedélytől való eltérés), amely veszélyeztette vagy veszélyeztethette volna a levegőnél könnyebb járművet, az annak fedélzetén tartózkodókat vagy bármely más személyt.

                  (2)

                  Légtérsértés.

            3.4.   Vészhelyzetek és más kritikus helyzetek

                  (1)

                  Bármilyen, segélyhívást eredményező esemény.

                  (2)

                  Tűz, robbanás, füst, illetve mérgező gőzök a levegőnél könnyebb járműben (az égő rendes működésén túl).

                  (3)

                  A levegőnél könnyebb járműben tartózkodó személy kiesése a kosárból vagy gondolából.

                  (4)

                  A pilóta cselekvőképtelenné válása, amelynek során képtelenné válik bármilyen feladat ellátására.

                  (5)

                  Földi személyzet halálhoz vagy személyi sérüléshez vezető szándékolatlan felemelése vagy vonszolása.

            3.5.   Külső környezet és időjárás

                  (1)

                  Összeütközés másik légi járművel, földdel vagy akadállyal, vagy ezek veszélyes megközelítése a földön vagy a levegőben, ami veszélyeztette vagy veszélyeztethette volna a levegőnél könnyebb járművet, az annak fedélzetén tartózkodókat vagy bármely más személyt.

                  (2)

                  A levegőnél könnyebb jármű tűzfegyverrel, tűzijátékkal, papírsárkánnyal, lézeres megvilágítással, erős fénnyel, lézerrel, távirányítású légijármű-rendszerrel, modell-légijárművel vagy hasonló módon történő zavarása.

                  (3)

                  Kedvezőtlen időjárási viszonyok váratlan előállása, amely veszélyeztette vagy veszélyeztethette volna a levegőnél könnyebb járművet, az annak fedélzetén tartózkodókat vagy bármely más személyt.

         (1)  A Bizottság 2012. szeptember 26-i 923/2012/EU végrehajtási rendelete a közös repülési szabályok és a léginavigációs szolgáltatásokra és eljárásokra vonatkozó működési rendelkezések meghatározásáról, valamint az 1035/2011/EU végrehajtási rendelet és az 1265/2007/EK, az 1794/2006/EK, a 730/2006/EK, az 1033/2006/EK és a 255/2010/EU rendelet módosításáról (HL L 281., 2012.10.13., 1. o.).

         (2)  Az Európai Parlament és a Tanács 2009. május 6-i 2009/43/EK irányelve a védelmi vonatkozású termékek Közösségen belüli transzferére vonatkozó feltételek egyszerűsítéséről (HL L 146., 2009.6.10., 1. o.).

         (3)  Ez a tétel kizárólag a 216/2008/EK rendelet 3. cikkének i) pontja értelmében vett kereskedelmi célú üzemben tartásra vonatkozik.

         (4)  Az akadály jármű is lehet.


title: A Bizottság (EU) 2017/725 végrehajtási rendelete (2017. április 24.) a mezotrion hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, továbbá az 540/2011/EU bizottsági végrehajtási rendelet mellékletének módosításáról (EGT-vonatkozású szöveg. )

text:
               25.4.2017

               HU

               Az Európai Unió Hivatalos Lapja

               L 107/24

         A BIZOTTSÁG (EU) 2017/725 VÉGREHAJTÁSI RENDELETE
   (2017. április 24.)
   a mezotrion hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, továbbá az 540/2011/EU bizottsági végrehajtási rendelet mellékletének módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére,
   mivel:

               (1)

               A 2003/68/EK bizottsági irányelv (2) felvette a mezotriont a 91/414/EGK tanácsi irányelv (3) I. mellékletében szereplő hatóanyagok közé.

               (2)

               A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

               (3)

               A mezotrion hatóanyagnak az 540/2011/EU végrehajtási rendelet mellékletének A. részében megállapított jóváhagyása 2017. július 31-én lejár.

               (4)

               A 844/2012/EU bizottsági végrehajtási rendelet (5) 1. cikkének megfelelően az említett cikkben előírt határidőn belül kérelmet nyújtottak be a mezotrion hatóanyag jóváhagyásának meghosszabbítására.

               (5)

               A kérelmező a 844/2012/EU végrehajtási rendelet 6. cikkének megfelelően előírt kiegészítő dossziékat benyújtotta. A referens tagállam a kérelmet hiánytalannak találta.

               (6)

               A referens tagállam a társreferens tagállammal konzultálva elkészítette a jóváhagyás érvényességének meghosszabbítására irányuló kérelmet értékelő jelentést, amelyet 2015. február 23-án benyújtott az Európai Élelmiszerbiztonsági Hatóság (a továbbiakban: Hatóság) és a Bizottság részére.

               (7)

               A Hatóság a hosszabbítási kérelmet értékelő jelentést észrevételezésre megküldte a kérelmezőnek és a tagállamoknak, majd a kapott észrevételeket továbbította a Bizottságnak. A Hatóság ezenkívül közzétette a kiegészítő összegző dossziét.

               (8)

               A Hatóság 2016. március 7-én eljuttatta következtetéseit (6) a Bizottsághoz arról, hogy a mezotrion várhatóan megfelel-e az 1107/2009/EK rendelet 4. cikkében előírt jóváhagyási kritériumoknak. A Bizottság 2016. december 6-án ismertette a mezotrionra vonatkozó megújítási jelentés tervezetét a Növények, Állatok, Élelmiszerek és Takarmányok Állandó Bizottságával.

               (9)

               Legalább egy, mezotriont tartalmazó növényvédő szer egy vagy több reprezentatív felhasználása tekintetében megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek. Ezért helyénvaló meghosszabbítani a mezotrion jóváhagyását.

               (10)

               A mezotrion jóváhagyásának meghosszabbítására vonatkozó kockázatértékelés korlátozott számú reprezentatív használaton alapul, amelyek azonban nem korlátozzák azon használatokat, amelyek tekintetében a mezotriont tartalmazó növényvédő szerek engedélyezhetők. Ezért nem indokolt fenntartani a kizárólag gyomirtó szerként való felhasználásra történő korlátozást.

               (11)

               Az 1107/2009/EK rendelet 14. cikke (1) bekezdésének a rendelet 6. cikkével összefüggésben értelmezett rendelkezései alapján, valamint a jelenlegi tudományos és műszaki ismeretek fényében azonban a jóváhagyás feltételeit bizonyos feltételekkel és korlátozásokkal ki kell egészíteni. Különösen indokolt további megerősítő információkat kérni.

               (12)

               Az 1107/2009/EK rendelet 20. cikke (3) bekezdésének a 13. cikk (4) bekezdésével összefüggésben értelmezett rendelkezései értelmében az 540/2011/EU végrehajtási rendelet mellékletét ennek megfelelően módosítani kell.

               (13)

               Az (EU) 2016/950 bizottsági végrehajtási rendelet (7)2017. július 31-ig meghosszabbította a mezotrion jóváhagyási időszakát annak érdekében, hogy a jóváhagyás meghosszabbítására irányuló eljárás az anyag jóváhagyása lejártának időpontját megelőzően befejeződhessen. Ugyanakkor mivel a jóváhagyás meghosszabbítására vonatkozó határozatot a lejárat kiterjesztett időpontját megelőzően meghozták, ez a rendelet a 2017. június 1-jétől alkalmazandó.

               (14)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   A hatóanyag jóváhagyásának meghosszabbítása
   Az I. mellékletben meghatározott mezotrion hatóanyag jóváhagyása az ugyanabban a mellékletben foglalt feltételekkel meghosszabbításra kerül.
   2. cikk
   Az 540/2011/EU végrehajtási rendelet módosításai
   Az 540/2011/EU végrehajtási rendelet melléklete e rendelet II. mellékletének megfelelően módosul.
   3. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a határozatot 2017. június 1-jétől kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. április 24-én.

            a Bizottság részéről

            az elnök

         Jean-Claude JUNCKER

      (1)  HL L 309., 2009.11.24., 1. o.

      (2)  A Bizottság 2003/68/EK irányelve (2003. július 11.) a 91/414/EGK tanácsi irányelvnek a trifloxistrobin, a karfentrazon-etil, a mezotrion, a fenamidon és az izoxaflutol hatóanyagként való felvétele tekintetében történő módosításáról (HL L 177., 2003.7.16., 12. o.).

      (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

      (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

      (5)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

      (6)  EFSA (Európai Élelmiszerbiztonsági Hatóság), 2016. Conclusion on the peer review of the pesticide risk assessment of the active substance mesotrione (A mezotrion hatóanyagot tartalmazó növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2016;14(3):4419, 103 o. doi:10.2903/j.efsa.2016.4419; Online elérhető a következő címen: www.efsa.europa.eu

      (7)  A Bizottság (EU) 2016/950 végrehajtási rendelete (2016. június 15.) az 540/2011/EU végrehajtási rendeletnek a 2,4 DB, a béta-ciflutrin, a karfentrazon-etil, a Coniothyrium minitans CON/M/91-08 törzs (DSM 9660), a ciazofamid, a deltametrin, a dimeténamid-P, az etofumeszát, a fenamidon, a flufenacet, a flurtamon, a foramszulfuron, a fosztiazát, az imazamox, a jódszulfuron, az iprodion, az izoxaflutol, a linuron, a malein-hidrazid, a mezotrion, az oxaszulfuron, a pendimetalin, a pikoxistrobin, a sziltiofam és trifloxistrobin hatóanyagok jóváhagyási időtartamának meghosszabbítása tekintetében történő módosításáról (HL L 159., 2016.6.16., 3. o.).

      I. MELLÉKLET

                  Közhasználatú név, azonosító szám

                  IUPAC-név

                  Tisztaság (1)

                  Jóváhagyás dátuma

                  Jóváhagyás lejárta

                  Egyedi rendelkezések

                  Mezotrion
                  CAS-szám: 104206-82-8
                  CIPAC-szám: 625

                  Mezotrion
                  2-(4-mezil-2-nitrobenzoil) ciklohexán-1,3-dion

                  ≥ 920 g/kg
                  R287431 max 2 mg/kg
                  R287432 max 2 g/kg
                  1,2-diklór-etán max 1 g/kg

                  2017. június 1.

                  2032. május 31.

                  Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a mezotrionról szóló megújítási jelentésben és különösen annak I. és II. függelékében található megállapításokat.
                  Az átfogó értékelésben a tagállamoknak fokozott figyelmet kell fordítaniuk a következőkre:

                              —

                              a szert kezelő személyek védelme,

                              —

                              a felszín alatti vizek védelme érzékeny régiókban,

                              —

                              az emlősök, a vízi- és a nem célzott növények védelme.

                        A felhasználási feltételek között adott esetben kockázatcsökkentő intézkedéseknek is szerepelniük kell.
                  A kérelmezőnek megerősítő információkat kell benyújtania az alábbiakról:

                              1.

                              az AMBA metabolitok genotoxikus profilja;

                              2.

                              a hatóanyagnak a hormonrendszert potenciálisan károsító hatásmechanizmusa meghatározott 2. és 3. szintű tesztekben, amelyek jelenleg szerepelnek az OECD fogalmi keretében (OECD 2012), és amelyeket az EFSA elemzett az endokrin károsító anyagok veszélyértékeléséről szóló tudományos szakvéleményében;

                              3.

                              a vízkezelési eljárások hatása a felszíni és a felszín alatti vizekben jelen lévő szermaradékok jellegére, amikor a felszíni vagy a felszín alatti vizet ivóvíz céljából kitermelik.

                        A kérelmező az 1. pontban kért vonatkozó információkat 2017. július 1-jéig, a 2. pontban kért vonatkozó információkat pedig 2017. december 31-ig köteles benyújtani a Bizottság, a tagállamok és a Hatóság részére. A 3. pontban kért megerősítő információkat a kérelmező a vízkezelési eljárások által a felszíni és a felszín alatti vizekben jelen lévő szermaradékok jellegére gyakorolt hatás értékeléséről szóló, a Bizottság által közzétett útmutató megjelenését követő két éven belül köteles benyújtani a Bizottság, a tagállamok és a Hatóság részére.

         (1)  A hatóanyag azonosítására és specifikációjára vonatkozó további részletek a vizsgálati jelentésben találhatók.

      II. MELLÉKLET
      Az 540/2011/EU végrehajtási rendelet melléklete az alábbiak szerint módosul:

                  1.

                  az A. részben a mezotrionra vonatkozó 61. bejegyzést el kell hagyni;

                  2.

                  a B. rész a következő bejegyzéssel egészül ki:

                              „112

                              Mezotrion
                              CAS-szám: 104206-82-8
                              CIPAC-szám: 625

                              Mezotrion
                              2-(4-mezil-2-nitrobenzoil) ciklohexán-1,3-dion

                              ≥ 920 g/kg
                              R287431 max 2 mg/kg
                              R287432 max 2 g/kg
                              1,2-diklór-etán max 1 g/kg

                              2017. június 1.

                              2032. május 31.

                              Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a mezotrionról szóló megújítási jelentésben és különösen annak I. és II. függelékében található megállapításokat.
                              Az átfogó értékelésben a tagállamoknak fokozott figyelmet kell fordítaniuk a következőkre:

                                          —

                                          a szert kezelő személyek védelme,

                                          —

                                          a felszín alatti vizek védelme érzékeny régiókban,

                                          —

                                          az emlősök, a vízi- és a nem célzott növények védelme.

                                    A felhasználási feltételek között adott esetben kockázatcsökkentő intézkedéseknek is szerepelniük kell.
                              A kérelmezőnek megerősítő információkat kell benyújtania az alábbiakról:

                                          1.

                                          az AMBA metabolitok genotoxikus profilja;

                                          2.

                                          a hatóanyagnak a hormonrendszert potenciálisan károsító hatásmechanizmusa meghatározott 2. és 3. szintű tesztekben, amelyek jelenleg szerepelnek az OECD fogalmi keretében (OECD 2012), és amelyeket az EFSA elemzett az endokrin károsító anyagok veszélyértékeléséről szóló tudományos szakvéleményében;

                                          3.

                                          a vízkezelési eljárások hatása a felszíni és a felszín alatti vizekben jelen lévő szermaradékok jellegére, amikor a felszíni vagy a felszín alatti vizet ivóvíz céljából kitermelik.

                                    A kérelmező az 1. pontban kért vonatkozó információkat 2017. július 1-jéig, a 2. pontban kért vonatkozó információkat pedig 2017. december 31-ig köteles benyújtani a Bizottság, a tagállamok és a Hatóság részére. A 3. pontban kért megerősítő információkat a kérelmező a vízkezelési eljárások által a felszíni és a felszín alatti vizekben jelen lévő szermaradékok jellegére gyakorolt hatás értékeléséről szóló, a Bizottság által közzétett útmutató megjelenését követő két éven belül köteles benyújtani a Bizottság, a tagállamok és a Hatóság részére.”